**Ruxandra Ivăncescu**

**Ochiul dragonului II.**

(Fragment din roman)

Ambras, Tirol. 5 iulie 2007.

În preajma orei cinci dimineața doi tineri, îmbrăcați în salopete de lucrători constructori se strecurau pe o alee lăturalnică a parcului vechiului castel Ambras, devenit muzeu.

După ce răzbătură prin tufișurile parcului ajunseră la o portiță deschisă. Deschisă, din câte se părea, de către un al treilea ins, care purta o șapcă bine trasă pe ochi. Tânărul cu pricina încuie poarta la loc și toți trei se îndreptară spre o mașină ce aștepta la vreo cincizeci de metri depărtare, pe șosea.

Câteva clipe mai târziu mașina porni în trombă iar pasagerii săi continuară o discuție începută mai devreme, la portița dosnică a parcului.

* Și ce ziceați că ați găsit; întrebă cel ce descuiase portița și care purta pe lângă șapca trasă pe ochi , un fel de halat de îngrijitor.
* O chestie… cu o piatră prețioasă… mare cum n-am văzut în viața mea. Trebuie să fie foarte valoroasă… E montată între niște gheare de aur… aur curat, răspunse unul dintre băieții în salopetă.
* O să scoatem o grămadă de bani pe ea. Ai avut dreptate, Otto, că pe aici se găsesc tot feluri de lucruri valoroase, adăugă tânărul de la volan.

Cel numit Otto nu părea însă a împărtăși entuziasmul tovarășilor săi. Dimpotrivă. Își trânti șapca pe banchetă și își cuprinse fruntea în palme.

Apoi, reculegându-se, întrebă în șoaptă:

* O piatră prețioasă în montură de aur? Prinsă ca între niște gheare… Asta ați găsit în seif?
* Da, asta și niște… cum se zice la scrierile alea vechi… Niște pergamente…
* Oh, Doamne, puteați să luați și voi altceva… Cred că… avem cu noi Ochiul dragonului… l-am auzit pe director vorbind despre asta ca despre una dintre cele mai valoroase piese din muzeu. O arată numai la zile mari…
* Și de ce te văicărești dacă am pus laba pe așa o comoară? se miră tânărul de la volan.
* Pentru că… se spun despre ea lucruri ciudate … Știți că în castel a locuit urmașul lui Dracula. Și chiar mutra vampirului e într-un tablou, printre multe altele care te bagă în sperieți. Talismanul acesta sau ce-o fi se pare că i-a aparținut. În orice caz e foarte vechi… Eu nu m-aș fi băgat să iau așa ceva. Preferam să furați bani din seif. Sau din biroul directorului.
* N-ai auzit că medalionul acesta era în seif, împreună cu niscai hârțoage vechi? Dar, după cum arată, cred că valorează cât un oraș întreg. N-am scos pe viață, bucură-te, nu te speria ca o babă!
* Karl, oprește la intrarea în păduricea aia, să aruncăm de pe noi jegurile astea de salopete. Cu banii pe care îi luăm pe bijuteria vampirilor o să ne putem lua țoale de Armani! supse cel din dreapta șoferului.
* Ai dreptate, nu mai avem nevoie de porcăriile astea! Le-am pus pe noi pentru că , dacă dădeam nas în nas cu careva din parc, să spunem că lucrăm la restaurare. Și tu, Otto, uită-te puțin la bijuterie să-ți treacă fricile. Îți ia ochii și alta nu….

Karl opri la intrarea în pădurice și, după ce, împreună cu tovarășul său , își arunca salopeta într-un tufiș, scoase la iveală mult discutata captură a furtului de la muzeu.

* Tii! Lanțu’ ăsta gros, de rupe gâtu’ la vacă, l-o fi purtat vampiru’? se miră el admirând bijuteria.
* Prostii pentru aburit fraieri, chestiile astea cu vampirii! hotărâ colegul său. Și numai lanțu’ face o avere. Hai, Otto, uite, cum strălucește…
* Nu pun mâna pe așa ceva! Zău că are ceva drăcesc! se apără numitul Otto.

Apoi însă privirile i se lipiră ca hipnotizate, pe prețioasa bijuterie. Sub razele soarelui care tocmai cădeau oarecum oblic printre crengile copacilor din pădurice, un smarald uriaș a început să arunce jerbe strălucitoare. Două gheare de aur susțineau piatra șlefuită în șapte fațete ce luminau rând pe rând în nuanțe multicolore.

* Dacă te sperii de vampiri și vrăji n-ai decât să nu furi din muzeu. Ce te așteptai să găsim pe acolo? Trebuie să îți amintești, prietene, că a fost ideea ta să dăm spargere la Ambras. Și tu ai zis să intrăm în biroul directorului…
* E adevărat, șopti Otto îngândurat. Mi s-a părut că acolo, în căsuța aia în care e biroul, sistemul de alarmă e mai ușor de dezactivat. La vitrinele din muzeu, când te apropii de ele, încep să piuie ca tot dracii… Și ce să fi luat de acolo? Arme, tablouri, monede vechi… Speram că are bani în seif… Cifrul am reușit să-l prind când am umblat zilele astea pe acolo. Nu era foarte complicat…
* Nu știu ce m-a apucat, se scutură Otto. Acum mi se pare ciudat că n-au păzit mai bine chestia asta așa de prețioasă. L-am auzit pe custodele cel nou, băiatu’ ăla călugăr sau nu știu ce e… l-am auzit spunând că Ochiul dragonului nu poate fi furat… Că poate fi purtat numai de ăia din familia Dracula…
* Gata cu discuțiile! La drum! zise Karl pe un ton hotărât. Până se trezesc ăia din muzeu noi o să fim departe. Vom trece granița în Italia.
* Și o să oprim la primul bijutier ca lumea să ne spună și nouă cât valorează bijuteria vampirilor.

Îndemnul lui Karl a fost urmat în grabă și, prinzând viteză pe drumul prea puțin circulat la acele ore matinale, mașina puse o distanță considerabilă între muzeul Ambras și jefuitorii săi.

După un viraj destul de periculos, luat cu brio de Karl, mașina frână însă brusc. Karl izbucni într-un potop de înjurături.

* Ce dracu’ a fost asta? Parcă s-ar fi lovit o piatră de parbriz…
* Și mie așa mi s-a părut da’ parbrizu’ n-are nimica.
* Te uiți un pic Jürgen, să vezi ce s-a întâmplat? îl îndemnă șoferul pe cel din dreapta sa.
* Or fi vampirii porniți pe urmele noastre, râse Jürgen în vreme ce cobora din mașină.
* Nu circulă pe lumina zilei, ripostă Karl.

Pornit în cercetarea neplăcutului incident care le oprise goana pe șosea, Jürgen se va învârti în jurul mașinii fără a putea constata existența vreunui obstacol vizibil și nici vreo deteriorare în zona capotei sau a parbrizului. Se pregătea să se urce înapoi în mașină când o voce se auzi din spatele său, parcă din șanțul din marginea șoselei:

* Fi amabil, domnule, puteți să mă ajutați? mașina mea cred că are ceva la motor…
* Vocea care rostise aceste cuvinte era caldă, adâncă, învăluitoare. Și posesoarea ei răsări îndată în preajma lui Jürgen. Era o tânără înaltă, îmbrăcată în negru. Purta un tricou negru, mulat, pantaloni de asemenea mulați pe cel mai senzațional corp de femeie pe care Jürgen îl văzuse vreodată. Cel puțin asta își spunea în gând pasagerul mașinii care plecase de dimineață de la Ambras, împreună cu talismanul din muzeu.
* Tu arunci cu pietre în mașinile oamenilor? întrebă Jürgen cât putu de răstit, hotărât să reziste bărbătește ispititoarei apariții de la marginea șoselei.
* Oh, nicidecum! Nu-mi stă în obicei să fac așa ceva. Dar mi-am dorit să vă opriți…

Necunoscuta surâse. Zâmbetul ei era pe jumătate prietenos, pe jumătate ironic.

* Ne grăbim foarte tare. Nu te putem ajuta, i-o tăie Jürgen.
* Atunci poate mă luați cu dumneavoastră până în localitatea învecinată. Trebuie să ajung acolo până la prânz. Vă rog, nu mă puteți refuza…

”Asta ar mai lipsi, să luăm autostopiste când ne grăbim să trecem granița. Și avem la noi captura de la muzeu”, își zise Jürgen furios. ”Probabil că în curând poliția va fi pe urmele noastre”.

Văzând că tovarășul său întârzie, Karl se dădu jos din mașină la rându-i.

* Ce s-a întâmplat? întrebă el.
* Domnișoara insistă să o luăm cu noi până în localitatea învecinată, dacă n-o putem ajuta să-și repare mașina, mârâi Jürgen printre dinți și se întoarse cu spatele spre străină.
* Hai să mergem! adăugă el în șoaptă spre Karl. N-avem nevoie de complicații!
* Se pare că prietenul dumneavoastră e din cale-afară prost dispus în dimineața asta, spuse necunoscuta. Și ochii ei mari, negri îl învăluiră pe Karl în privirea lor catifelată. Părul lung, de asemenea negru, drept, aproape ca a unei orientale, îi atingea coapsele și flutura ca atins de o ușoară briză, deși în preajmă nu se simțea nici un pic de vânt.
* Ce rău poate sa ne facă? Suntem trei… O ducem până în prima localitate și gata! îi zise Karl tovarășului său pe care îl luase de-o parte.
* Știi bine ce avem la noi…
* Da, dar.. poate ne distrăm pe drum.
* Nu-i cazul tocmai astăzi…
* Așa e, oftă Karl. Dar hai s-o luăm cu noi…

După ce parlamentară câteva minute cei doi reveniră la mașină iar Jürgen spuse fetei în negru:

* Urcă repede! Ne grăbim. Te lăsăm în prima localitate care ne iese în cale, și de-acolo de descurci…
* Mulțumesc! Mulțumesc foarte mult, răspunse necunoscuta cu vocea ei joasă și învăluitoare.

Iar Karl simți cum vocea și privirea noii pasagere îl pătrund până în creier.

”Ciudat, nu țin minte să fi văzut vreo mașină la marginea drumului pe care am venit”, își zise el.

Nu se arătă vreo mașină nici în continuarea drumului. Însă Karl văzu ochii mari, negri ai necunoscutei fixându-l din spate, în oglinda retrovizoare.

* Ești străină?, întrebă el cu o stinghereală care nu-i stătea deloc în fire. I se păruse că deslușește un accent deosebit în vocea fetei cu înfățișare exotică. Ești italiancă?
* Vin de departe, susură necunoscuta.

Și ochii negri îl fixau pe Karl în oglindă… Iar el simți o căldură ciudată în ceafă…